SKRIFTLIG FORESPØRGSEL P-1301/00

af Ursula Stenzel (PPE-DE) til Kommissionen

(12. april 2000)

Om: Sapard- og Ispa-bevillinger til Polen

I sidste uge kom der en vis utilfredshed til udtryk i forholdet mellem Polen og EU. Der er ingen tvivl om, at det bunder i konkrete problemer, herunder navnlig frigivelsen af bevillinger fra Sapard og Ispa.

Fra polsk side henvises der til, at budgetposter vedrørende udvikling af landdistrikterne og infrastrukturer er blokeret i det polske budget, fordi Den Europæiske Union endnu ikke har offentliggjort reglerne for anvendelsen af disse bevillinger.

Kommissionen anklages i den forbindelse for at forhale sagen.

1. Hvad er den virkelige årsag til, at Sapard- og Ispa-bevillingerne stadig er på vej?

2. Hvad skal der gøres fra polsk side for, at disse beløb kan bringes i anvendelse?

Svar afgivet på Kommissionens vegne af Günter Verheugen

(15. maj 2000)

Midlerne fra Sapard (fællesskabsstøtte til førtiltrædelsesforanstaltninger inden for landbrug og udvikling af landdistrikter) kan ikke frigives, førend planen for udvikling af landdistrikter er blevet godkendt. På baggrund af det planlagte decentraliserede system til gennemførelse af Sapard-programmet er det også nødvendigt at indgå bilaterale aftaler, der rummer forpligtelser for både Polen og Fællesskabet. Det er også nødvendigt, at det agentur, der får til opgave at forestå gennemførelsen af Sapard-programmet og udbetalingen af Sapard-midlerne, akkrediteres og godkendes af Kommissionen. Udkastet til den plan for udvikling af landdistrikter, som programmet skal baseres på, blev forelagt Kommissionen den 6. april 2000. I henhold til Rådets forordning har Kommissionen 6 måneder til at godkende denne plan, som må undersøges nærmere, inden den kan accepteres som program. Desuden skal aftalerne samt godkendelsen af udbetalings- og gennemførelsesinstansen være på plads, ikke blot af tekniske og retlige årsager, men også med henblik på at sikre Fællesskabets budgetmidler.

Midlerne fra det strukturpolitiske førtiltrædelsesinstrument (ISPA) kan kun bevilges til enkeltprojekter, der indgives af Polen, og som godkendes af Kommissionen i samråd med ISPA-forvaltningsudvalget. Den 2. marts 2000 blev der indgivet 11 miljøprojekter til Kommissionen og den 24. marts 2000 blev der indgivet et transportprojekt. Når Kommissionen har vurderet projekterne for at sikre, at de opfylder alle de krav, der er nedfældet i forordningen, vil de blive forelagt ISPA-forvaltningsudvalget til godkendelse. Der er fastlagt fire møder i udvalget til gennemgang og godkendelse af projekter, idet man inden udgangen af indeværende år sigter mod at have bevilget alle de ISPA-midler, der er til rådighed for Polen, dvs. 348 mio.. Det første af disse møder i ISPA-forvaltningsudvalget er berammet til 6. juni 2000, og de tre påfølgende møder er fastsat til juli, august og november 2000.

Den 16. februar 2000 godkendte forvaltningsudvalget for ISPA (med få mindre undtagelser) de finansielle regler og procedurer, der skal gælde for ISPA, og disse blev fremsendt til de polske myndigheder umiddelbart derefter. Det vigtigste tiltag lige nu er at få afsluttet og forberedt de prioriterede projekter med henblik på deres forelæggelse for Kommissionen. Dette kræver ikke noget detaljeret kendskab til finansielle regler og procedurer, da disse aspekter først bliver aktuelle, når de første projekter er blevet godkendt.

For så vidt angår Sapard-midlerne, vil de polske myndigheder være nødt til at besvare alle de spørgsmål, der måtte opstå under godkendelsesprocessen vedrørende planen for udvikling af landdistrikter, inden denne kan accepteres som program. De polske myndigheder skal også ratificere de bilaterale aftaler og afslutte arbejdet med at få etableret udbetalings- og gennemførelsesagenturet.

Udkastet til Kommissionens forordning om fastsættelse af detaljerede finansielle bestemmelser for en decentraliseret styring af Sapard er for øjeblikket forelagt medlemsstaterne til godkendelse i Forvaltningskomitéen for Struktur- og Garantifonden for Landbruget. Kommissionen er dog begyndt at oplyse de polske myndigheder systematisk om, hvilket arbejde der skal gøres, og har ydet bistand til dem under PHARE-programmet lige siden begyndelsen af 1999.

For at midlerne fra ISPA kan blive produktive må man fra polsk side styrke landets gennemførelseskapacitet, så det bliver i stand til at udarbejde velforberedte projekter, der opfylder de vigtigste strategiske behov inden for transport- og miljøsektoren. Der er også behov for en styrkelse af forvaltningskapaciteten for de projekter, der finansieres under ISPA. Endvidere er det Kommissionens erfaring fra det sidste års tid, at der er behov for en strammere koordinering af de forskellige dele af den polske forvaltning, der er ansvarlige for miljøsektoren, især mellem miljøministeriet og den nationale fond for miljøbeskyttelse.